4.Tartu Halduskohtu 20. detsembri 2001. a määrusega haldusasjas nr 3-378/2001 leiti, et M. Mertsina kaebuse lahendamine ei kuulu halduskohtu pädevusse ja asi saadeti, juhindudes HKMS §-st 11 lg 5 ja 6, pädeva kohtu määramiseks Riigikohtule. Halduskohus oli seisukohal, et Kohtutäituri seaduse § 2 lg 1 järgi on kohtutäitur küll avalik-õiguslikku ametit pidav sõltumatu isik ja seetõttu on väidetav kahju tekitatud avalik-õiguslikus suhtes, kuid halduskohtu kaudu saab nõuda kahju hüvitamist vaid siis, kui akt või toiming, millega kahju tekitati, on vaidlustatav halduskohtus. Halduskohus viitas siin Riigikohtu erikogu 19. novembri 2001. a määrusele asjas nr 3-3-4-2-01. Täitemenetluse seadustiku § 77 järgi võib võlgnik või sissenõudja esitada kohtutäituri tegevuse peale täitedokumendi täitmisel kaebuse kohtutäiturile endale 10 päeva jooksul, arvates kaevatava toimingu tegemisest. Kaebuse lahendamisel tehtud kohtutäituri otsuse peale võib 10 päeva jooksul, arvates otsuse tegemisest, esitada kaebuse maa- või linnakohtule, kus asub kohtutäituri büroo. Täitemenetluse seadustiku § 647 järgi kuulub ka vallasvara enampakkumise kehtetuks tunnistamine maa- või linnakohtu pädevusse.